Statoil om kritikken: - Vurderer ikke å trekke koppen: Boikotter Statoil etter ny kaffekopp

2014-utgaven av bensinstasjonens kaffeavtale-kopp møter ramsalt kritikk for å være stygg, mangle hank og gjøre kaffen for raskt kald. Flere tusen raser på Facebook.

BOIKOTTER: Tor-Harald Pedersen liker den nye Statoil-koppen så dårlig at han boikotter deres bensinstasjoner. Vis mer

Publisert: Oppdatert: 14. januar 2014 14:33 , Publisert: 14. januar 2014 11:45

Kaffekopp-hat. «Statoilkoppen 2014 er søppel! Plastikk av verste sort.»

«Drittkopp... Tålte ikke å falle i gulvet da sprakk den!! Makan til sarv!!!»

«Jævla drittkopp. Stygg, vanskelig å åpne, vet aldri når den er åpen. Ny kopp NÅ!!»

Tusenvis. Hatmeldingene har ikke latt vente på seg etter at Statoil i år lanserte ny kopp-design for abonnenter av kaffeavtalen, melder Nordlys og flere andre lokalaviser.



Facebook-gruppen «Vi vil ha ny Statoil-kopp og ikke en udugelig motekopp» har i skrivende stund 8447 medlemmer.



Koster 249 kroner. Hovedinnvendingene er at den nye koppen er laget i plast i stedet for metall, at den holder dårlig på varmen, og at hank er ekstrautstyr.



Statoils kaffekopp koster 249 kroner, og gir deg rett til å fylle den med mye kaffe du ønsker fra alle Statoils bensinstasjoner i ett år.



Koppen er bevis på kaffe-abonnementet, og må derfor brukes.



Boikotter. For Tromsø-bosatte Tor-Harald Pedersen er koppen så ille at han har gått til full boikott av Statoils bensinstasjoner.

– Om det så skulle være mange mil til nærmeste bensinstasjon, og jeg kun hadde noen liter på tanken, så skulle jeg gladelig kjørt forbi, sier han i intervju med Altaposten.

Koppen hans ble lagt ut på Finn.no for 150 kroner,med advarsel om at «kaffen blir raskt kald, så om du vil nyte kaffen over en litt lengre strekning eller i kalde vinterdager, så glem det». Den er nå solgt.

Til Dine Penger presiserer Pedersen at han liker Statoil, og gjerne kommer tilbake.

– Hvis de lar meg bruke oblatene på den gamle koppen, vil jeg fylle kaffe hos dem igjen. Statoils ansatte bør ikke få lide grunnet en udugelig kopp. De fortjener ikke dette tynet, sier han.



– Blandede tilbakemeldinger. – Vi har hatt kaffekoppen med kaffeavtalen i 10 år. I år har vi valgt å endre koppen, og det skaper engasjement, sier Cathrine Myhren, kommunikasjonsrådgiver i Statoil Fuel and Retail til Dine Penger.



– Mange har et sterkt forhold til koppen, og vi har fått blandede tilbakemeldinger.



– Men det er ikke grupper på Facebook som uttrykker mye glede?

– Det er riktig. Den største protest-gruppen på Facebook har nå passert 8000 følgere, som vil ha tilbake den gamle kroppen. Men vi har også fått positive tilbakemeldinger, sier Myhren.

På spørsmål om Statoil nå vurderer å trekke koppen, er hun helt klar:



– Nei, det gjør vi ikke. Men vi er lydhøre og jobber nå fortløpende med å loggføre kritikken.



Halv million. Kaffeavtalen til Statoil er populær, og rundt en halv million nordmenn er medlem.



Mehren påpeker at endringer som for noen er negativt, for andre vil være positivt:



– Tidligere har kunder klaget på at hanken er i veien. Derfor har det vært vårt valg å gjøre hanken valgfri. Vi fikk også tilbakemeldinger på at kaffen er for varm, forklarer hun.



Tilbyr gratis-kopp. Statoil innrømmer at den nye koppen tåler mindre enn den gamle, slik kritikerne har påpekt.



– Den gamle koppen var i metall, mens den nye er i plast. Det fordrer en litt mer forsiktig bruk. Men vi har uansett fått langt flere klager på ødelagt kopp enn vi er tilfreds med, sier Mehren.



De som har fått koppen sin ødelagt, kan nå møte på en Statoil-stasjon og få ny kopp uten å betale, lover hun.

